《将进酒》
元代·李裕

白日向西逝，黄河竟东流。河流不复返，日逝那能留。

人生得几时，一日怀百忧。昨日垂绿发，今朝雪盈头。

且须列鼎罗珍羞，琼浆玉液浮金瓯。山花葳蕤红紫稠，此时不饮将焉求。

但看古来歌舞地，寒烟野草成荒丘。

作者简介：（1294—1338）元婺州东阳人，字公饶。文宗至顺元年进士。少从许谦学，撰《至治圣德颂》。英宗召见，令宿卫禁中。文宗时授承事郎，同知汴梁路陈州事，有惠政。改道州路总管府推官，时裕已卒一月。